Universis presentes litteras visuris, Guido Nivernensis et Forensis comes, æternam in domino salutem. Noverint universi quod nos litteras facilis memorie Hervæi antecessoris nostri vidimus continentes: quod cum villa de Boonay propter malitiam hominum fuisset penitus desolata G. prior S. Stephani Nivernensis et ejusdem loci conventus, de assensu domini Hugonis Cluniacensis abbatis, ipsum et successores suos, propter loci meliorationem et terræ suæ tuitionem, in eadem villa associaverunt, quibusdam conventionibus interpositis inferius annotatis, quas siquidem approbamus et sigilli nostri testimonio renovamus. Conventiones autem tales sunt: Prior et monachi supradicti sine omni partitione gaigniagium sicut ab antiquis temporibus distinguitur quatuor viis libere possidebunt. Item decimas eidem villæ pertinentes et ecclesiam, oblationes scilicet et eleemosinas, item accinctum suum sicut nunc est et justitiam servientium suorum, forefactorum infra ambitum suum commissorum. In omnibus autem aliis ad eamdem villam pertinentibus nos et successores nostri habebimus medietatem et prior et monachi aliam percipiant. Propter hoc etiam gistum quem antecessores nostri in eadem villa habere solebant quittavimus et quittamus in perpetuum. Hoc autem quod in eadem villa nobis habendum concesserunt, nos vel aliqui successorum nostrorum de manu nostra alienare non poterimus sed semper comitatui nostro Nivernensi adhærebit, ita quod nec donare, nec alio modo potuimus alienare. In eadem autem villa duo erunt prepositi quorum unum ponemus, et prior et monachi alium. Homines autem qui in libertate ejusdem villæ, sive infra sive extra villam fuerint, quinque vel quatuor, vel tres, vel duos solidos, vel ad minus duodecim denarios persolvent annis singulis, quorum medietas erit nostra et alia medietas monachorum. Et in consideratione præpositi nostri et prioris erit ne homines graventur. Unus autem præpositorum sine altero nihil facere poterit, nec aliquid diffinire. Clamores autem forefacta exercebuntur ad usus et consuetudines S. Petri de Monasterio. Hæc omnia præmissa sicut superius sunt expressa juravimus nos firmiter in posterum servaturos, laudante et concedente Mathilde uxore nostra. Quod ut firmum et stabile permaneat in futurum præsens scriptum sigilli nostri munimine confirmamus. Actum anno Domini Mº ducentesimo vicesimo sexto.